Internasjonal kamp om Torborg Nedreaas’ 77 år gamle roman
36 år etter hennes død kjemper store internasjonale forlag om rettighetene til å utgi boken «Av måneskinn gror det ingenting» fra 1947. – Vi har aldri sett noe lignende, sier litteraturagent Henrik Francke i Oslo Literary Agency til VG. I januar satset agenturet for fullt på å selge rettighetene til Torborg Nedreaas’ romanklassiker «Av måneskinn gror det ingenting» fra 1947 internasjonalt.  Det resulterte blant annet i budrunde mellom fem store forlag både i England og Tyskland. I England var det giganten Penguin Press som gikk av med seieren – og forlaget planlegger nå å utgi boken i sin berømte serie med moderne klassikere.  I Tyskland var det forlaget Luchterhand som vant budrunden i kamp med fire andre forlag. Forlaget er kjent for store kvalitetsforfatterskap – og gir ut blant andre Karl Ove Knausgård og Linn Ullmann.  Bokrettighetene er også solgt til Danmark, Sverige, Nederland, Italia – og flere land er på gang.  – Interessen har vært massiv. Vi fikk respons med en gang fra store forlag, og det er veldig mange som synes det er en spennende tittel.  – Det som skjer rundt Torborg Nedreaas nå er helt spesielt. Hos Penguin forteller de at de ikke har hatt samme entusiasmen siden Tove Ditlevsen, forteller Francke.  Bergens Tidende omtalte saken først. Forlagsdirektør Casiana Ionita i Penguin Press skriver følgende i en kommentar på e-post: – Her på Penguin Press har vi alle forelsket oss i Nedreaas og hennes fantastiske roman.  – Hennes historie om besettelse og hvor vanskelig det var å være kvinne i et konservativt samfunn, er så dyp, radikal og klar. Det er rart at den ble publisert på slutten av 40-tallet – når den fortsatt føles helt fersk, skriver forlagsdirektøren.  Hun fortsetter med store ord om romanen:  – Det er fristende å sammenligne Nedreaas med andre store forfattere som Simone de Beauvoir, men jeg mener stemmen hennes er helt unik og uforglemmelig – så mye at jeg har snakket om boken helt siden jeg leste den. Litteraturagent Henrik Francke trekker frem den internasjonale suksessen for den danske forfatteren Tove Ditlevsen – som døde i 1973 – som en av årsakene til at store forlag nå jakter på klassikere som Nedreaas «Av måneskinn gror det ingenting».  – Det har de siste årene vært en stor interesse for klassikere, så vi bestemte oss for å se om Nedreaas kunne ha potensial på det internasjonale markedet, forteller Francke. Men det var en kåring i Klassekampen av venstresidens kanon i 2023 som virkelig satte agenturet på ideen om å satse på nettopp Nedreaas’ roman – da den ble trukket frem av flere.  Oslo Literary Agency hadde representert Nedreaas i mange år, men aldri jobbet veldig aktivt med forfatterskapet.  – I august i fjor bestemte vi oss for å prøve skikkelig – og vi satte i gang med å rydde opp i gamle rettigheter og kontrakter. I januar sendte vi den ut på markedet, og det har skjedd så mye på kort tid.  Torborg Nedreaas (1906–1987) beskrives som en av Norges fremste forfattere – og er kjent for både noveller og romaner. I tillegg til «Av måneskinn gror det ingenting» er også trilogien om Herdis de siste årene blitt trykket i nye utgaver.  Senest denne uken utgir Aschehoug en ny samling med 16 noveller, «Jeg skal ha revansje og andre noveller», mens det 8. mars er en stor premiere på teaterstykket «Av måneskinn gror det ingenting» på Den Nationale Scene i Bergen.  Forlagssjef i Aschehoug skjønnlitteratur, Nora Campbell, håper nå på at utenlandsinteressen også kan føre til en ny vår for Nedreaas’ forfatterskap her hjemme.  – Nedreaas’ forfatterskap har høy anseelse her i Norge med soleklar klassikerstatus. Men har kanskje vært lest i større grad blant studenter og spesielt litteraturinteresserte enn i store leserskarer. Til tross for at det er svært leseverdig og oppleves fullstendig friskt og moderne også i dag, sier Campbell.
Det har vært budkrig i flere land om rettighetene til Torborg Nedreaas' romanklassiker «Av måneskinn gror det ingenting» fra 1947. Penguin Press vant kampen om de engelske rettighetene – og skal utgi Nedreaas som en «Modern Classic».  Bokrettighetene er også solgt til Tyskland, Danmark, Sverige, Nederland, Italia – og flere land er på gang. Litteraturagent Henrik Francke trekker frem den internasjonale suksessen for den danske forfatteren Tove Ditlevsen som en årsak til interessen. Aschehoug håper den internasjonale oppmerksomheten vil føre til en ny vår for Nedreaas’ forfatterskap hjemme i Norge.